ก.การคลังเตรียมคลอดมาตรการกระตุ้นเศรษฐกิจปีหน้าผ่านผู้ใช้จ่ายทางบัตรเดบิตในช่วงเทศกาลตรุษจีน ขณะที่โครงการช้อปช่วยชาติจะเสนอเข้าที่ประชุมครม.พิจารณาวันที่ 4 ธันวาคมนี้
นายอภิศักดิ์ ตันติวรวงศ์ รัฐมนตรีว่าการกระทรวงการคลัง เปิดเผยว่า ขณะนี้กระทรวงการคลังเตรียมมาตรการกระตุ้นเศรษฐกิจผ่านโครงการคืนภาษีมูลค่าเพิ่ม หรือ VAT โดยระหว่างนี้ให้สำนักงานเศรษฐกิจการคลังศึกษามาตรการให้กับผู้ใช้จ่ายผ่านบัตรเดบิตในช่วงเทศกาลตรุษจีน หลังจากพบมีผู้ถือบัตรเดบิตทั่วประเทศถึงร้อยละ 80 และเบื้องต้นคาดว่าจะเป็นการคืนภาษีมูลค่าเพิ่มให้ร้อยละ 5 กำหนดวงเงินการใช้ไม่เกิน 2 หมื่นบาทต่อคน หรือคิดเป็นวงเงินการคืนภาษีสูงสุดไม่เกิน 1 พันบาท พร้อมทั้งกำหนดระยะเวลาใช้จ่าย 15 วัน ในช่วงวันที่ 1-15 กุมภาพันธ์ 2562 หลังจากนั้นรัฐจะเริ่มคืนเงินช่วงกลางเดือนมีนาคมเป็นต้นไป ผ่านทางระบบพร้อมเพย์ที่ลงทะเบียนผ่านบัตรประชาชนเท่านั้น และยังคาดว่าจะใช้งบประมาณในโครงการนี้ประมาณ 1 หมื่นล้านบาท ทั้งนี้เพื่อเป็นการกระตุ้นเศรษฐกิจในปี 2562 และสนับสนุนการใช้ E-Payment ขณะเดียวกันยังเตรียมหารือกับสมาคมธนาคารไทย เพื่อขอลดค่าธรรมเนียมการทำบัตรเดบิตให้กับประชาชน เพื่อเปิดโอกาสให้ประชาชนเปลี่ยนมาใช้บัตรเดบิตเพิ่มขึ้น



อย่างไรก็ตาม โครงการนี้ ยังเป็นโครงการต่อเนื่องจากโครงการช้อปช่วยชาติที่รัฐบาลกำลังจะพิจารณาในที่ประชุมคณะรัฐมนตรีวันที่ 4 ธันวาคมนี้(61) ซึ่งครั้งนี้จะกระตุ้นการซื้อในสินค้า อาทิ ยางพารา หนังสือ และสินค้าโอทอป ที่คาดว่าจะเริ่มใช้จ่ายได้ตั้งแต่ 15 ธันวาคมนี้(61) ถึงวันที่ 15 มกราคมปีหน้า(62) โดยยังกำหนดวงเงินใช้จ่ายเช่นเคยให้สามารถนำมาลดหย่อนภาษีได้ไม่เกิน 1.5 หมื่นบาทต่อราย